Sodba I Up 504/99
Sodna praksa Vrhovnega sodišča, 1999-11-18

pravna sredstva - pritožba - rok - praznik

Če je zadnji dan roka nedelja ali državni praznik ali kakšen drug dan, ko se pri sodišču ne dela, se pritožbeni rok izteče s pretekom prvega prihodnjega delavnika (4. odst. 112. čl. ZPP, 2. odst. 113. čl. ZPP, 2. čl. Zakona o praznikih in dela prostih dnevih v RS).

Pritožbi se ugodi, sklep Upravnega sodišča Republike Slovenije št. ... z dne 18.2.1997 se razveljavi in zadeva vrne v nov postopek.

Z izpodbijanim sklepom je sodišče prve stopnje kot prepozno zavrglo tožbo tožeče stranke proti odločbi tožene stranke z dne 18.2.1997, sklicujoč se na drugo točko 1. odstavka 34. člena Zakona o upravnem sporu (ZUS, Ur.l.RS, št. 50/97). V obrazložitvi svojega sklepa sodišče navaja, da je iz povratnice o opravljeni vročitvi izpodbijane odločbe razvidno, da je bila ta tožeči stranki vročena 28.2.1997 in je zato 30-dnevni rok za vložitev tožbe pričel teči 1.3.1997, iztekel pa se je 31.3.1997. Ker je bila tožba vložena priporočeno po pošti 1.4.1997, je vložena prepozno.

Tožeča stranka v pritožbi opozarja, da se šteje, da je tožba vložena pravočasno, če je bila vložena prvi delovni dan po izteku roka na dan, ko se pri sodišču na dela. 31.3.1997 je bil državni praznik in sicer velikonočni ponedeljek, torej dan, ko se pri sodišču ni delalo. Tožba, ki je bila vložena 1.4.1997, je bila torej pravočasna. Tožeča stranka zato predlaga, da pritožbeno sodišče pritožbi ugodi, razveljavi izpodbijani sklep ter zadevo vrne v nov postopek.

Med strankama ni spora o tem, da je bila odločba tožene stranke, izpodbijana v upravnem sporu, tožnici vročena 28.2.1997, in da je tožnica tožbo vložila priporočeno po pošti 1.4.1997. Sporno pa je, ali je navedena tožba vložena v 30-dnevnem roku. Koledarski podatki pokažejo, da je bil 31.3.1997 ponedeljek in to Velikonočni ponedeljek, ta pa je po določbi 1. alinee 2. člena Zakona o praznikih in dela prostih dnevnih v Republiki Sloveniji (Ur.l.RS/I, št. 26/91) dela prost dan. Zato se glede na določbo 4. odstavka 112. člena Zakona o pravdnem postopku (ZPP, Ur.l.SFRJ, št. 4/77 - 27/90), po kateri se rok, če je zadnji dan roka nedelja ali državni praznik ali kakšen drug dan, ko se pri sodišču ne dela, izteče s pretekom prvega prihodnjega delavnika, rok za pritožbo ni iztekel 31.3.1997, kot to zmotno ugotavlja sodišče prve stopnje. Upoštevaje tudi določbo 2. odstavka 113. člena ZPP, po kateri se, če se pošlje vloga po pošti priporočeno, dan oddaje na pošto šteje za dan izročitve sodišču, se je rok za pritožbo v resnici iztekel šele 1.4.1997, torej takrat, ko je bila tožba vložena. Tožba je bila torej pravočasno vložena.

Sodišče prve stopnje je glede na navedeno z izpodbijanim sklepom bistveno kršilo določbe postopka v upravnem sporu. Zato je pritožbeno sodišče izpodbijani sklep v skladu z določbo 74. in 68. člena ZUS razveljavilo in zadevo vrnilo v nov postopek. Sodišče bo moralo v novem postopku o zadevi meritorno odločiti.

Določbe ZPP je pritožbeno sodišče smiselno uporabilo kot republiški predpis, skladno z določbo 1. odstavka 4. člena Ustavnega zakona za izvedbo Temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I in 45/I/94).

ZUS člen 34, 34/1, 68, 74. ZPP (1977) člen 112, 112/4, 113, 113/2.ZPDPD člen 2, 2-1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.